Tällä hetkellä Suomessa puhuttaa huhtikuussa pidettävät eduskuntavaalit. Moni puolue yrittääkin jo nyt profiloida itsensä ilmastoystävälliseksi vaalivoiton toivossa. Mutta eivät tosin kaikki. Esimerkiksi tänään on näkynyt tämäntyyppisiä mainoksia Porin suunnalla:

Tämä onkin mielenkiintoinen vaalistrategia, ja toivomme että se toimii. Mutta mitä kaikkea muuta strategiaan kuuluu?

Onneksi tätä ei tarvitse arvuutella, koska Kasper Diem -blogin syväkurkku on jo nyt saanut käsiinsä* Kokoomuksen tulevat vaalisloganit. Tässä analyysimme:

*ei ole saanut

1. Pakasteet kuuluvat pieneen muovipussiin

Äänestäjät arvostavat tunnetusti käytännöllisyyttä. Ja mikä olisikaan käytännöllisempää kuin se että pakasteet pakataan kassalla pieneen, rapisevaan muovipussiin? Ehkä korkeintaan se että pääseen omalla autolla pisteestä A pisteeseen B. Toisaalta, molempi parempi.

2. Hiilidioksidi kuuluu ilmakehään

Maapallon ilmakehä on noin sadan kilometrin paksuinen, ja sen yleisimmät kaasut ovat typpi ja happi. Populistisen mielipiteen mukaan hiilidioksi on siinä ongelma – mutta totuus on että ilmakehän hiilidioksidilla on suuri merkitys maapallolle ja sen kasveille. Kaikki puolueet eivät uskalla sanoa tätä ääneen. Mutta jotkut uskaltavat.

3. Terveydenhuollon voitot kuuluvat Jerseyn saarelle

Suomen etu on yksi asia. Mutta jotkut puolueet ajattelevat isommin ja kansainvälisemmin. Nimittäin usein kuin puhutaan voittojen kulkeutumisesta veroparatiiseihin, niin täytyy muistaa että täytyyhän jerseyläistenkin elää jollain tavalla. Vai oletko sinä todellakin valmis nappaamaan ruoan jerseyläisen vauvan suusta? Sitä mekin. Joten kannattaa miettiä kaksi kertaa ennen kun kritisoi vallitsevia käytäntöjä liikaa.

Kasper Diem -blogin analyysi: eiköhän ne äänestäjät näillä ryntää uurnille. Lykkyä tykö!

Eduskuntavaalit 2019 pidetään 14. huhtikuuta.